
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595






 
Р Е Ш Е Н И Е  
№  РС-511-22-059


Днес, 03.08.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева
	

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-198 от 27.06.2022 г. по сигнал с рег. № ЦУ01/С-511 /14.06.2022 г. и приобщен сигнал с рег. № ЦУ01/С -576/ 08.07.2022 г.
Сигналът е подаден против Емине Сапунджиева – общински съветник в Общински съвет (ОбС) Я..
В сигнала се твърди, че в началото на всяка нова бюджетна година Общински съвет Я. взема решение Община Я. да поема разходите за пътуване на учителите, които пътуват за работа в училищата, извън местоживеенето им. В Предложение до кмета на общината и Общинския съвет Я. се предоставя списък с имена на преподаватели, като в този списък фигурира името на Емине Сапунджиева, която работи на трудов договор като учител и заместник – директор на Обединено училище „Г.Д.“ в село С., Община Я. Твърди се още, че Емине Сапунджиева  като лице заемащо висша публична длъжност, няма право да участва в подготовката, обсъждането, приемането, издаването или постановяването на актове в частен интерес, както и че общинският съветник не може да участва при вземане на решения, когато те се отнасят до негов частен или имуществен интерес. В сигнала се сочи, че общинският съветник Емине Сапунджиева, не си е направила самоотвод при гласуването и така е нарушила законовата норма. Освен това като председател на постоянна комисия в Общинския съвет, съгласно Правилника за дейността на Общинския съвет Я., Сапунджиева получава допълнително възнаграждение при работно време – всеки работен ден от 15:00ч. до 17:00ч., което съвместява с  8-часовия работен ден по трудовия си договор в ОУ  „Г.Д.“ в село С.
Във връзка с твърденията в сигнала Комисията е изискала и получила с писмо вх. № ЦУ01-7345#2 /14.07.2022 г. на КПКОНПИ от председателя на Общинския съвет Я.  заверени копия на следните документи: клетвен лист от 07.11.2019 г.; Удостоверение от Общинска избирателна комисия Я. № 07/28.10.2019 г.; Протокол № ОбС-02 /26.11.2019 г. за избор на Емине Сапунджиева като Председател на постоянна комисия по местно самоуправление, нормативна уредба, регионална политика, безопасност на движението, противодействие на корупцията и отнемане на незаконно придобито имущество; Решение № 15 по Протокол № ОбС-03/14.04.2022 г. за обсъждане и приемане на бюджета на Община Я. за 2022 г. 
В допълнение с писмо вх. № ЦУ-01-7345#3 /15.07.2022 г. на КПКОНПИ от директора на Обединено училище „Г.Д.“ с. С. е изискано и получено копие на трудовия договор и допълнителните споразумения към него на Емине Сапунджиева, с които е била назначена като учител, помощник - директор по учебната дейност и заместник - директор по учебната дейност в  училището. 
Служебно е направена справка на електронните страници на Община Я. и ОУ „Г.Д.“ – с. С., общ. Я.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени имена, адрес, телефон, електронен адрес и е подписан, в съответствие с изискванията на чл.48, ал.1 от ЗПКОНПИ. 
Емине Сапунджиева е избрана за общински съветник в ОбС Я. за мандат 2019-2023 г., съгласно Решение № 83-МИ от 28.10.2019 г., удостоверно с издаденото от ОИК Я. Удостоверение № 07/29.10.2019 г. Сапунджиева е подписала клетвен лист на 07.11.2019 година. От извършена справка на интернет страницата на Община Я.  и предоставения по проверката Протокол № ОбС-02/ 26.11.2019 г. е видно, че за мандат 2019-2023 г. Сапунджиева е избрана за Председател на Постоянната комисия по местно самоуправление, нормативна уредба, регионална политика, безопасност на движението, противодействие на корупцията и отнемане на незаконно придобитото имущество.
Съгласно предоставения трудов договор №2 от 09.09.2009 г. Емине Сапунджиева е назначена за учител в ОУ “Г.Д.“ с. С., в последствие с допълнително Споразумение към трудовия договор от 15.09.2019г. за помощник - директор по учебната дейност и с допълнително Споразумение №209-16/01.09.2016 г. преназначена за заместник –директор по учебната дейност в училището. 
От предоставения по проверката Протокол № ОбС-03 от 14.04.2022 г. се установява, че на 14.04.2022 г. е проведено редовно заседание на Общински съвет Я. Като точка 9 от приетия дневен ред е разгледано Предложение с вх. № ОбС -15/30.03.2022 г. от Кмета на община Я.- инж. Н.К. относно приемане на Проектобюджета на Община Я. за 2022 г. Видно от изказване на заместник-председателя на Постоянната комисия по „Финанси, бюджет, стопанска политика и общинска собственост“, представеният проект на бюджет допуснат до заседание на Общинския съвет от постоянните комисии.  От протокола се установява, че Емине Сапунджиева присъства на заседанието, а проектът на бюджет е приет с пълно мнозинство от всички присъствали. От поименния списък с гласувалите общински съветници, неразделна част от Решение №15/Протокол №ОбС-03/14.04.2022 г. се установи, че Емине Сапунджиева гласува „за“ приемането на бюджета на Община Я. Като Приложение № 6 от приетия Бюджет на Община Я. за 2022 г. е представен Поименен списък на педагогическите кадри в Община Я., на които трябва да се заплаща част от транспортните разходи за бюджетната 2022 г. Сред имената на пътуващите учители в ОУ „Г.Д.“ в с.С. е и това на Емине Сапунджиева.  
 
Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Емине Сапунджиева, в качеството ѝ на общински съветник в ОбС Я. за мандат 2019-2023 г. е лице, заемащо висша публична длъжност по чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ.  
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА). Съгласно ал. 1, т. 6 от разпоредбата, общинският съвет приема и изменя годишния бюджет на общината, включително и показателите по чл. 45, ал. 1, т. 2 от Закона за публичните финанси за районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл. 11, ал. 10 от Закона за публичните финанси, осъществява контрол и приема отчета за изпълнението му.
 Правомощията на отделните общински съветници са изчерпателно изброени в чл. 33, ал. 1 от същия закон, където в т.3 е установено, че общинският съветник има право да участва в обсъждането и решаването на всички въпроси от компетентността на съвета. Като е гласувала „за“ приемане на Решение № 15 по Протокол № ОбС-03 от 14.04.2022 г. на Общински съвет Я., с което е приет бюджета на Община Я. за 2022г., Емине Сапунджиева, в качеството й на общински съветник е упражнила правомощията си, произтичащи от закона.
С оглед разпоредба на чл. 37, ал. 2 от ЗМСМА, обн. В ДВ, бр.70 от 2020 г., в сила от 07.08.2020 г., законодателят е приел, че за общинския съветник не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници във връзка с упражнените от тях правомощия, свързани с участие в подготовката, обсъждането и приемането на бюджета на общината, каквото безспорно е упражненото от Емине Сапунджиева правомощие, предмет на настоящото производство. 
Горното е основание КПКОНПИ да приеме, че по отношение на упражненото  правомощие от Емине Сапунджиева в качеството ѝ на общински съветник в ОбС Я., а именно- гласува „за“ приемане на Решение № 15 по Протокол № ОбС-03/ 14.04.2022 г., на проведено на 14.04.2022 г. редовно заседание на Общински съвет Я., не е налице нарушение по чл. 52 от ЗПКОНПИ. 
Не са налице нарушения по глава VІІІ от ЗПКОНПИ и що се отнася и до твърдяното от сигналоподателя дублиране в работните часове при Сапунджиева, съвместявайки работата си в Общинския съвет и в Обединеното училище. Ако такива има, то те биха били нарушения на трудовото законодателство, по които Комисията не е компетентна да се произнася. 
Предвид изложеното и на основание чл. 74, ал. 1 и ал. 2 от ЗПКОНПИ, във връзка с чл. 37, ал.2 от ЗМСМА, Комисията за противодействие на корупцията и за отнемане на незаконно придобитото имущество
Р Е Ш И:

НЕ УСТАНОВЯВА конфликт на интереси по отношение на Емине Сапунджиева като общински съветник в Общински съвет Я. и в това ѝ качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с упражнено от нея правомощие по служба, а именно за това, че гласува „за“ приемане на Решение № 15 по Протокол № ОбС-03/ 14.04.2022 г. на Общински съвет Я.
Препис от решението да се изпрати на Окръжна прокуратура Б., с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Емине Сапунджиева – общински съветник в Общински съвет Я., на основание чл. 75, т. 1 от ЗПКОНПИ.  


КОМИСИЯ:

                             
                             ЗАМЕСТНИК - ПРЕДСЕДАТЕЛ:………/П/……….../АНТОН СЛАВЧЕВ/

                             ЧЛЕН:………………/П/…………………….../АНТОАНЕТА ЦОНКОВА/

      ЧЛЕН:………………/П/..……………....……………./ПЛАМЕН ЙОЦОВ/

      ЧЛЕН:………………/П/..……………....……......... /СИЛВИЯ КЪДРЕВА/

